﻿EROSUL ÎN POEZIA BACOVIANĂ POPA SIMONA FACULTATEA DE RELAŢII INTERNAŢIONALE, DREPT ŞI STIINŢE ADMINISTRATIVE; UNIVERSITATEA: "CONSTANTIN BRÂNCUŞI", SPECIALIZAREA: LIMBĂ ŞI LITERATURĂ ENGLEZĂ - LIMBĂ ŞI LITERATURĂ ROMÂNĂ PAINTER OF DARKNESS, FOUND AT THE EDGES OF EXISTENCE, GEORGE BACOVIA OUTLINES A DEATH LOVE WITHOUT HOPE, DESTINED TO DAMNATION AND FOUND VERY CONNECTED WITH EXISTENTIAL FAILURE.. CULTIVATING MUSICAL MEANINGS OF THE WORD, THE SYMBOLIST POET TRIES TO PENETRATE DEEPER MEANINGS OF THE WORLD. THE POETIC WORKS OF GEORGE BACOVIA CATALYZE, IN A PARTICULAR ARTISTIC DEEPLY PERSONAL EXPRESSION, THE WHOLE EXPERIENCE OF SYMBOLISM WITH ITS SPECIFIC ESSENTIAL FEATURES. IN HIS POETRY, THE SYMBOL REPRESENTS THE WAY OF SURPRISING THE CORRESPONDENCES BETWEEN THE EGO AMD THE WORLD,NATURE, THE UNIVERSE. THE AUTHENTICITY OF HIS WORK, GEORGE BACOVIA REMAINS ONE OF THE MOST VALUABLE ROMANIAN AUTHORS. Simbolismul, ca formă de manifestare artistică si literară, este acel curent literar care a apărut în Franţa la sfârşitul secolului XIX, ca reacţie împotriva romantismului şi a parnasianismului. Poetul simbolist încearcă să pătrundă semnificaţiile profunde ale lumii prin intermediul simbolurilor. În acest amalgam de simboluri, senzaţiile sunt semne ale ideilor în sens platonician iar convertirea în ireal a realului reprezintă un procedeu artistic specific poeziei moderne. Adepţii acestui curent reliefează în operele lor emoţia, sensibilitatea, trăirea prin analogii, sugestii, adunate într-un limbaj poetic deosebit; stările sufleteşti fiind descoperite treptat, sugerate şi nu descrise. În arta modernă lucrurile se reduc la “linii, culori, mişcări, la nişte accidente care ajung sa fie independente de cauza lor şi care aruncă ele lumina mitică asupra lor înseşi, în aşa fel încât le anulează realitatea, prefacând-o în mister”. Printre adepţii acestui curent, în literatura universală regăsim nume de autori precum: Jean Moreas, Charles Baudelaire, Rene Ghil, Stephane Mallarme. Charles Baudelaire este considerat părintele literar al acestui curent deoarece pune în poemul său numit Corespondenţe toate ingredientele principale ale simbolismului: dezvăluirea corespondenţelor între universul exterior şi lumea sentimentelor, a analogiilor între elemente, a sinesteziilor. În simbolismul românesc, printre reprezentanţii acestui curent literar, se numără: George Bacovia, I. Minulescu, D. Anghel, N. Davidescu, Elena Farago etc. Expresie elocventă şi durabilă a simbolismului autohton, poezia lui Bacovia concentrează teme şi motive precum şi tehnici specifice acestui curent literar pe plan european: simbolul, sugestia, corespondenţele, muzicalitatea, cromatica, olfactivul, prozodia, dar si teme şi motive care ilustrează sau definesc acest curent: condiţia poetului şi a poeziei, solitudinea, melancolia, spleen-ul, misterul, evadarea, natura, nevroza, iubirea deprimantă, oraşul sufocant etc. George Bacovia, poet al marginii existențiale, este un “pictor al întunericului” spre deosebire de Mihai Eminescu în a cărui operă predomină lumina. În literatura de specialitate s- a afirmat că Bacovia își întemeiază propriul simbolism pe eminescianism. Alături de Lucian Blaga, George Bacovia face parte din sfera poeților saturnieni (Saturn reprezentând planeta suferințelor, a încercărilor grele ale vieții). Bacovia este prizonierul închiderii în sine, al frustrării, al suferinței nemărginite, al închiderii în închis. Spre deosebire însă de poeziile lui Blaga (care se află cu precădere sub imperiul lui Saturnus Rex, un simbol al echilibrului), opera poetică bacoviană stă sub semnul Marelui Malefic Saturn, simbol al întunericului, al neputinței. Tema iubirii reprezintă o temă predilectă în literatura universală, ades întâlnită în poezia lirică. Romanticii nuanțează poezia iubirii, îi surprind toate aspectele ei în cătarea absolutului, clasicii au ca model cuplul adamic în timp ce simboliștii asociază iubirea cu moartea. Erosul reprezintă un domeniu vast și în același timp un domeniu extrem de complex și răscolitor în poezia bacoviană. La George Bacovia iubirea este ”cea mai amăgitoare dintre măștile neantului” . Cu privire la accest sentiment, la bacovia există o iubire moartă, fără speranță; “gândirea este corp și corpul – emoție, căci s-a suprimat speranța: iar corpu-i condamnat să putrezească!”, iar ordinea dragostei este imaginară, Bacovia iubind cu membrele, gândind cu ele. Atitudinea poetului față de sentimentul de iubire cunoaște trăiri specific celui care, experimentând eșecul vieții sale, nu renunță la speranța împlinirii sau cel puțin a stagnării răului existential prin iubire. Scepticismul morbid, fatal reprezentărilor erotice, întâmpină rezistența iluziilor: ”Dormea întors amorul meu de plumb/ Pe flori de plumb…și-am început să-l strig-” (Plumb). Poetul nu are puterea de a visa și astfel nu întrezăreste în femeie o aspirație către ideal ci o șansă a întâlnirii între două ființe damnate în idea de aspirație comună spre comunicare, confesiune și contemplare. Ea este predestinată damnării, ca și poetul și astfel eșecul erotic este în strânsă legătură cu eșecul existential: ”Histerizate fecioarele pale,/…/ Stau pale, și nu se mai mărită/ Eu trec îmbătrânit, ca și ele,/ Și-asemenea inima mea plange- ” (Amurg de vară). Arhetipul scoicii (sexul feminin) conduce la idea de scară a iubirii către moarte (Vară). La Bacovia dragostea stă sub semnul iremediabilului, al morții iar iubirea nu poate fi dominată decât prin moarte: ”Dar Bacovia se află tot timpul pe patul morții, agonia lui poetică sacrificându-i libertatea în favoarea sensibilității”. Ochii nu mai au lacrimi, jalea este absolută: ”Dacă, de-acum e târziu/ Și ochii mei sunt seci- ” (Din liră); ”Să dorm…/ Să dorm, din ce în ce murind ”(Imn). Îndrăgostitul simte nevoia de căldură sufletească, de alinare pe care o caută în preajma femeii dar deziluzia și conștientizarea zădărniciei dragostei fac să se spulbere orice speranță: ”Spre geamuri, iubito, privește-/ Mai spune s-aducă jăratic/ …/Și mână fotoliul spre sobă,/ La horn să ascult vijelia,/…/ Mai spune s-aducă și ceaiul, Și vino și tu mai aproape,-/ Citește-mi ceva de la poluri,/ Și ningă… zăpada ne-ngroape”(Decembre). El suferă din toate punctele de vedere și se adresează femeii cu apelative duioase: iubito, adorato, amorul meu: ”Sunt cel mai trist din acest oraș” (Note de toamnă); (Decembre); (Spre toamnă). În poezia bacoviană întâmpinăm o poveste de iubire tristă dar care captează atenția mai mult decât oricare alta. Bacovia conferă iubirii un sens diferit față de romantici. În poezia sa observăm că femeia reprezintă refugiu, casa ei este locul în care poetul află adăpost, alinare, ocrotire, un loc în care suferința cauzată de boală sau mizeria societății în care acesta nu se poate adapta este ameliorată prin gesturi simple de atenție, de afecține. Femeia are figura interogației eterne: nici ea nici răspunsul nu se cunosc; fața femeii nu poate fi văzută, fapt ce denotă autoritatea, miracolul, misterul ei. Femeia este făurită în gândire și nu în realitatea himerică. A iubi reprezintă o trăire dramatică iar a fi iubit înseamnă o adevărată tragedie. Statica iubirii reprezintă eșecul în mișcare; iubirea este ratată (Hibernal). Amurgul, iubita, iubitul, atmosfera de plumb etc. plâng și astfel participă la bocetul cosmic. Ca și materia, amorul se descompune iremediabil: ”Dormea întors amorul meu de plumb/ Pe flori de plumb… și-am început să-l strig-/ Stam singur lângă mort … și era frig…/ Și-i atârnau aripile de plumb” (Plumb). Ambianța funerară capătă valențe tot mai accentuate iar indiciile sinistre sunt urmărite în ființa iubită: ”Cei vii se mișcă și ei descompuși,/ Cu lutul de căldură asudat;/ E miros de cadaver, iubito,/ Și azi chiar sânul tău e mai lăsat/ …/ Adu roze pe tine să le pun;/ Sunt câțiva morți în oraș, iubito,/ Și-ncet, cadavrele se descompun…”(Cuptor). Trecerea în neființă este firească iar iubita este chemată să simtă avertismentele neantului, să împărtășească suferința bărbatului, să se resemneze și să vină în întâmpinarea sfârșitului: ”Ascultă, tu, bine, iubito,/ Nu plânge și nu-ți fie teamă-/ Ascultă cum greu, din adâncuri,/ Pământul la dânsul ne cheamă” (Melancolie). Iubirea, în poezia bacoviană, nu cunoaște acțiunea; ea cunoaște doar lupta ca nostalgie după o dorință infinită. Femeia reprezintă un punct de refugiu. Casa iubitei este locul de ocrotire, de adăpost care trebuie să fie deschis în permanent (Decembre). Acest spațiu care asigură un confort minimal este locul în care poetul simte compasiunea, locul în care durerea sa este alinată; este locul singurului său reazim și în care acesta revine statornic : ”Iubio, și iar am venit…” (Trudit); (Note de toamnă). În viziunea bacoviană, iubita este pură, împărtășește aceeași dorință de suferință, trăiește la același nivel, suferă de singurătate, este sensibilă. Acest fapt reiese din zambetul trist sau amar, din iconografia femeii serafice (Ninge) sau din siluetele fecioarelor care se întrezăresc în spatele unor ferestre inaccesibile. Se presupune că acestea trăiesc durerea în acordurile de disperare ale clavirului. Aceste fecioare au chipul lipsit de orice note expressive, fețele palide care poartă urma unor stări nostalgice de fericire și de vise erotice, au trupurile alungite, brațele subțiri, slabe, părul despletit, mersul neauzit; femeia fiind transpusă într-un plan al suferinței (Contrast). În poezia bacoviană apare însă și o nuanță de misogism (Contrast). Fecioarele au o istorie învăluită în mister, romanțioasă: ”Histerizate fecioare pale,/ La ferestre deschise, palpită…/ În amurguri roșii, nupțiale-/ Stau pale, și nu se mai mărită”(Amurg de vară). Fecioara este mistuită de o suferință care-și are originea în sărăcie, în boală: ”La geam tușește-o fată/ În bolnavul amurg/ Și s-a făcut batista/ Ca frunzele ce curg” (Amurg). Ratarea vocației feminine atinge pragul morbidului (Plouă). La Bacovia visul de puritate subliniază pornirile violente ale sexului (Matinală) sau transfigurează cruzimea (În parc). Doleanțete erotice se rezumă la afecțiune, tandrețe, la dorința de a i se citi, de a i se cânta până la epuizare, până la fericirea care se preschimbă în pierderea de sine: ”Și dacă-am să cad pe covoare/ În tristul, tăcutul salon,-/ Tu cântă’nainte, iubito, încet, monoton” (Trudit). Imaginea amanților bolnavi, deprimați, care fac gesturi fără noimă îl întristează pe poetul care râde fără sens în decorul rece și ud (Instinctele satanice). Suferința amoroasă poate fi discrete (Matinală); sau este patetică, subliniată de gesturi violente, strigăte, bocete curmată de căderea pe covoare, în fața oglinzii sau pe clapele pianului (Trudit), ”Par casele triste castele…/ Amorul, aici, a murit/ Și poate că plâng la clavire/ Fecioare cu păr despletit…” (Mister). Atunci când întâlnirile au loc în altă parte, (în parc, în afara orașului …), persistă aceeași dorință de afecțiune: ”Ca și zarea, gândul meu se înnegri…/ Și de lume tot mai singur, mai barbar,-/ Trist, c-o pană mătur vatra, solitar…/ Iar în zarea grea de plumb/ Ninge gri” (Gri). Se poate observa o repulsie față de tot ce reprezintă femeia nocturnă de la colțul străzii și față de ceea ce evocă opulența (Pe stradă). Se simte o atracție către eros care sporește presiunea instinctului; senzualitatea este trezită de mișcarea aeriană a balerinelor: ”Lunecau baletistele albe…/ Tainic trezind complexul organic-/ Albe, stârnind instinctual satanic,/ Lunecau baletistele albe” (Balet). Apariția iubitei pare o surpriză fără relevanță din punct de vedere afectiv (Plumb de toamnă). Iubita, sclavă a plăcerii, cedează sărutului care provine de la un ftizic (Igienă). Iubita aprinde prin jocuri sentimentale și pline de senzualitate istinctul satanic și iluzii de candoare în partener. Ea, asemenea domnițelor din balade, desconsideră sensibilitatea iubitului, participarea lui la tot ce o privește, cu emotivitate (Baladă). Iubita este adesea chemată alături de partener în cimitir, un loc al neantului. Trupuri neînsuflețite sunt fie în oraș fie în racle sau între patru pereți și subliniază prezența morții ”Cadavrul impozant pe catafalcul falnic/ Sub gaza de argint visa în vasta sală…/ Iar sânul ei pierdut în mortuara gala-/ Pe veci oprit, înmărmurise falnic” (Finiș). Este cultivată imaginea iubitului prin optica femeii retrase între cărți, tablouri și muzică de unde și ironia care se desprinde din versurile poeziei Unei fecioare. Aceeași ironie plenează asupra femeii care citește o poemă decadentă, împărtășind gustul rafinat-morbid, mai mult din conformism amoros decât din convingere. Îndrăgostitul relatează femeii legea universului (Ca mâini). Avertismentele despre sfârșitul comun sunt spuse iubitei pe un ton duios: ”Și va veni o vreme/ Când adormi-vom amândoi,/ Și-nstrăinați, prin cimitire,/ Va plânge toamna peste noi” (Să ne iubim). Îndrăgostiții nu se pot bucura de compensația firească la care se adaugă sentimental de părăsire căruia iubitul este destinat; poetul rămâne singur fără ca femeia să mai apară (Ecou de romanță). Iubita refuză să împărtășească dragostea; promisiunile nerespectate și despărțirea definitive predispune la tristețe, la nevroză. Îndrăgostiții nu au șansa să își consume iubirea pentru că destinul tragic este comun, iubirea se transformă în incertitudine pentru ca mai apoi să se surpe iremediabil; erosul epuizându-și orice sursă de revigorare în timp ce se instalează thanaticul (Poemă în oglindă). (Serenadă), (Requiem). Astfel, este de preferat ca întâlnirea dintre cei doi iubiți să aibă loc dincolo de viață. Tragismul este fără cale de ieșire: ”S-a deschis golul și mă duce adânc; Cumplit este golul singurătății; Sunt ucisul ei; Golul din spații goale, din existențe pustii; Din singurătatea vieții, în singurătatea morții… și nimeni nu înțelege acet adânc; Eu sunt un poet… să pier, atât aștept… Societății nimica pe pământ; Azi sunt necunoscut… mâine sunt mort… și acum…; Noapte… luciri de stele.. acum voi merge și eu printer ele…; Închidem din ochi și viața se sfârșește; Eu când mă voi duce odată?... Ce întunecime… vi…ne…ntunericul…”. Totul capătă valențe mortuare. Tragediei vieții de pe pământ îi urmează coșmarul tărâmului morții. Creatia poetică a lui George Bacovia catalizează, într-o expresie artistică deosebită, profund personală, întreaga experieţă a simbolismului, cu trăsăturile esenţiale specifice. Poezia sa, cu totul deosebită, inedită şi de un rafinament cert, deschide calea în lirica post-simbolistă. BIBLIOGRAFIE: Bacovia, G., Plumb, Editura Jurnalul Național, 2009. Cimpoi, M., Secolul Bacovia, Editura Ideea Europeană, București, 2005. Flămând, D., Ascunsul Bacovia, Editura Pergamon, Bistrița, 2007. Flămând, D., Introducere în opera lui George Bacovia, Editura Minerva, București, 1979. Petroveanu, M., George Bacovia, Editura Cartea Românească, 1972. Tamaris, L., Plânsul lui Bacovia, Editura Pro Humanitate, s.a. Trandafir, C., Poezia lui Bacovia, Editura Saeculum I. O., București, 2001. 